Wat nou?! Wees só voorbereid op die onverwagte | Sarie
Citadel / Promosie-artikel
As 2020 ons een ding geleer het, is dat ons voorbereid moet wees op onaangename verrassings. Christelle Louw van Citadel gee waardevolle raad.
Die Covid-19-pandemie het ons almal onkant gevang. Die ekonomie lyk mank, duisende mense sit nou met minder of geen inkomste nie en begrotings klop nie meer nie.
Christelle Louw, finansiële adiviseur by Citadel, gee dié stappe wat jy op die goeie dae kan doen om seker te maak jy en jou finansies is gereed vir die slegte dae.
Een van die belangrikste elemente van jou finansiële plan is om te verseker dat dit 'n noodplan insluit. Hierdie noodplan sal jou dek vir onverwagte uitgawes, van herstelwerk aan jou huis of motor tot 'n noodoperasie. Onvoorsiene uitgawes kan baie swaar op die sak wees.
As 'n algemene reël moet jy seker maak jy het 'n noodfonds wat minstens drie tot ses maande van jou uitgawes kan dek. Jy moet maklik toegang kan kry tot die fonds, byvoorbeeld in 'n rentedraende geldmarkrekening.
'n Waardevolle en buigsame bron van inkomste is ook jou verbandrekening. Hierdie rekening gee vir jou die opsie om in goeie maande te spaar en addisionele bydraes te maak, bo en behalwe jou gewone betalings. In tye van nood kan jy die bykomende bydraes vir onvoorsiene skuld aanwend.
HERSIEN JOU FINANSIËLE PLAN
Jy moet jou finansiële plan jaarliks hersien. Finansiële beplanning is nie 'n streng wetenskap nie, maar 'n deel van die proses is om jou doelwitte gereeld te bekyk en jou vordering te monitor. Maak ook seker jou noodplan is nog voldoende.
Kyk weer sorgvuldig na jou spaarplan, en indien nodig, analiseer wat verkeerd gegaan het. Bring veranderings aan om in lyn te bly met jou finansiële bestemming en doelwitte. Gebruik Citadel se gratis vraelys vir hulp.
Toets jou finansiële plan. Die verskillende drukpunte op 'n begroting is: Uitgawes/spaargeld + inflasie + lewensverwagting + beleggingsopbrengste/-verliese.
Elkeen van hierdie faktore sal 'n impak hê op jou finansiële plan en jou vermoë om weerstandig te wees teen die onvoorsiene. Sommige van hierdie faktore kan verander (uitgawes/spaargeld), terwyl ander buite jou beheer is (inflasie). Neem egter elke faktor in ag wanneer jy beplan vir jou toekoms, maak voorsiening vir inflasie, wisselende rentekoerse en lae opbrengste.
Jy kán keer dat slegte tye jou onkant vang. Met 'n noodplan en gereelde finansiële hersiening is jy beskerm teen die onaangename verrassings.